b'\n_START_ARTICLE_\nTilda L\xc3\xb6thman-Koponen\n_START_PARAGRAPH_\nMatilda (Tilda) Aurora L\xc3\xb6thman-Koponen, o.s. Koponen (22. marraskuuta 1874 Lepp\xc3\xa4virta \xe2\x80\x93 17. maaliskuuta 1962 Lepp\xc3\xa4virta) oli suomalainen poliitikko. L\xc3\xb6thman oli kansanedustaja  21 istuntokauden ajan vuosien 1910 ja 1945 v\xc3\xa4lill\xc3\xa4. H\xc3\xa4n edusti aluksi nuorsuomalaisia ja 1920-luvulta alkaen maalaisliittoa. L\xc3\xb6thman-Koponen ajoi eduskunnassa etenkin alaik\xc3\xa4isten ja naisten oikeuksia. H\xc3\xa4n oli kiinnostunut my\xc3\xb6s raittius- ja nuorisoseuroista sek\xc3\xa4 sairaista ja senioreista. _NEWLINE_L\xc3\xb6thmanin vanhemmat olivat Matti Wiljam Koponen ja Helena Pitk\xc3\xa4nen. H\xc3\xa4nen puolisonsa oli vuodesta 1902 tilanomistaja Aksel Fredrik L\xc3\xb6thman (k. 1927). H\xc3\xa4n sai talousneuvoksen arvonimen 1947._NEWLINE_Lepp\xc3\xa4virtalainen L\xc3\xb6thman valmistui kansakoulunopettajaksi Sortavalan seminaarista 1897. H\xc3\xa4n toimi opettajana Lepp\xc3\xa4virran Timolassa 1897\xe2\x80\x931904, Kymenlaakson kansanopiston opettaja 1901\xe2\x80\x931902, Pohjois-Savon kansanopistossa vuodesta 1904, apulaisjohtaja vuodesta 1922. My\xc3\xb6hemmin 1930-luvulla h\xc3\xa4n oli Suonenjoen em\xc3\xa4nt\xc3\xa4koulun johtokunnan puheenjohtaja ja opettaja. Eduskunnassa h\xc3\xa4n edusti aina Kuopion l\xc3\xa4\xc3\xa4nin l\xc3\xa4ntist\xc3\xa4 vaalipiiri\xc3\xa4 (nykyinen Pohjois-Savon vaalipiiri).'